Hvorfor gør Aarhus nu sådan? Tre eksperter - en kommunalforsker, en luftfartsekspert og en trafikøkonom - giver her hver deres vurderinger af borgmester Jacob Bundsgaards beslutninger vedrørende Aarhus Lufthavn.

Annonce

Aarhus Lufthavn er på vej mod en enklere ejerstruktur, hvor Aarhus Kommune skal overtage alle aktierne i lufthavnen fra de nuværende ejerkommuner - Randers, Favrskov, Nord- og Syddjurs kommuner. Samtidig vil borgmesteren byde private investorer indenfor i et endnu ukendt omfang.

<p>Illustration: nex</p>

Men hvad sker der og hvorfor? Det har vi spurgt tre eksperter om, som her svarer på fem spørgsmål om sagen:

De tre eksperter Tre eksperter giver i artiklen deres svar på hvad der sker omkring Aarhus Lufthavn og hvorfor. De tre er: Roger Buch, forskningschef på Danmarks Medie- og Journalusthøjskole, ph.d. i statskundskab. Han forsker og underviser bl.a. i kommunalpolitik, politiske partier og medier.

Ole Kirchert Christensen, medejer af Travelmedia Nordic, der står bag check-in.dk, der er Danmarks største online branchemedie om rejser og luftfart.

Uffe Jacobsen, trafikøkonom, tidligere lektor ved Handelshøjskolen CBS i København

1. Hvorfor vælger fire af fem ejerkommuner pludselig at sige farvel til Aarhus Lufthavn?

Roger Buch:

»Fordi de i forvejen ikke har megen indflydelse i en bestyrelse, hvor Aarhus sidder med flertallet. Samtidig er alle kommuner hårdt presset økonomisk, så udsigten til at tjene lidt på at sælge aktierne frister også. Selv om lufthavnen har underskud er der jo store jordarealer, som trods alt må være nogle millioner værd.«

Ole Kirchert Christensen:

»Det er jo ingen hemmelighed, at de fire kommuner længe har raslet med sablen og at Tirstrup ikke har været nogen god forretning siden 2012. Jeg tror, at de fire borgmestre simpelthen er blevet trætte af at poste penge i projektet. Nu giver de ansvaret videre til regionens store kommune, Aarhus Kommune.«

Uffe Jacobsen:

»Aarhus Kommune har jo i et stykke tid gerne villet have dem ud af vagten. Og de fire kommuner mister ikke rigtig noget ved at trække sig ud. Lufthavnen bliver liggende. I virkeligheden er det forbløffende, at de har holdt ved så længe, hvis de kan få Aarhus til at betale.«

2. Svækker de mindre kommuner ikke deres egen indflydelse ved at trække sig ud af ejerkredsen?

Roger Buch:

»De kan ikke blokere for en flytning, hvis Aarhus ønsker det, og så kan de ligeså godt melde sig ud af spillet. Desuden vil de bedre kunne modarbejde en flytning af lufthavnen, når de står udenfor. Det ville være lidt mærkeligt at sidde i en bestyrelse og være imod.«

Ole Kirchert Christensen:

»Nej, det betyder næppe noget i kommunernes lokalområde, om de er aktionærer i lufthavnen eller ej. I forvejen har de jo en så lille del af aktiebeholdningen, at de ikke har den afgørende vægt i bestyrelsen rent stemmemæssigt.«

Uffe Jacobsen:

»Nej, det kan være inderligt ligeglade med, om de selv er medejere. De har fuldstændig lige så god lufthavnsbetjening i Tirstrup, hvis de står udenfor.«

3. Aarhus Kommune vil overtage alle aktierne. Er det en klog beslutning?

Roger Buch:

»Det er det umiddelbart ikke rent økonomisk. Der er jo ikke meget ved at få alle aktier i en underskudsforretning. Men på længere sigt, hvis det lykkes at flytte lufthavnen og få private investorer med, kan Aarhus måske om 10-20 år skumme fløden. Modsat, hvis ikke det lykkes og lufthavnen fortsat er nødlidende, er det måske ikke så klogt, at Aarhus fremover skal smide penge i et evigt sort hul.«

Ole Kirchert Christensen:

»Jakob Bundsgaard har nok indset, at han ude på mission impossible med hensyn til at flytte lufthavnen. EU vil sandsynligvis sige nej til planerne om at basere lufthavnens økonomi på offentlige støttekroner, og det har transportministeren formentlig vejledt ham om.

I den situation skal der satses på Tirstrup. Ved at overtage alle aktier i Tirstrup, får Aarhus Kommune nu hånd i hanke med lufthavnsdriften.

Det er et klogt træk senere at få private investorer ind i ejerkredsen. Det lokale erhvervsliv har jo længe presset Jakob Bundsgaard for at få en bedre lufthavn. Nu får han det samme erhvervsliv til at lægge hånden på kogepladen: Vil I Tirstrup eller ej?«

Uffe Jakobsen:

»Ja, det kan vise sig at være en klog beslutning. Både hvis Aarhus Kommune drømmer at udvide Tirstrup, eller hvis den drømmer om at bygge en ny lufthavn. I begge tilfælde vil det være rart at være den, der sidder ved rattet.«

4. Aarhus vil forsøge at sælge nogle af aktierne til private. Er det overhovedet realistisk? Lufthavnen i Tirstrup giver jo underskud.

Roger Buch:

»Jeg tror mest på, at investorer vil med på en flytning af lufthavnen. Men der er mange men'er. Det er først, når man har en færdig køreplan, at investorer vil stå på. Når man har det, er jeg dog ikke i tvivl om, at investorerne vil være der. Ikke mindst fordi obligationer er en dødssejler at investere i, og fordi aktiemarkedet efter at have været godt nu også er risikabelt. Flere store investorer og pensionskasser kikker faktisk efter investeringer i infrastruktur.«

Ole Kirchert Christensen:

»Hvis private skal have tilbudt aktier i lufthavnen, skal der jo laves en business-case, som vil kunne baseres på, at drømmene om en ny lufthavn er væk. Det er en ny situation. De seneste tre-fire år har der jo været så meget debat om Tirstrup, at det har været svært at tiltrække nye luftfartsselskaber.«

Uffe Jacobsen:

»Der kan godt være private virksomheder, der er interesseret i Tirstrup. Tænk på, hvor meget en virksomhed som Grundfos har knoklet for at få en ny lufthavn. Og måske kan også Vestas være interesseret? Min konklusion er, at det næppe er umuligt at få private til at investere i lufthavnen i Tirstrup , blot fordi den giver underskud.«

5. Er Aarhus-borgmesterens projekt galt eller genialt?

Roger Buch:

»Det kommer an på udfaldet. Hvis planen med at flytte lufthavnen og få investorer lykkes, vil han fremstå som en visionær og langsigtet tænkende politiker, der havde held med at sætte skub i noget. Men hvis det løber ud i sandet, og man aldrig får en ny lufthavn, og Aarhus Lufthavn blot vil skrante videre mange år frem, vil borgmesteren fremstå som den, der sendte en masse gode penge efter dårlige.«

Ole Kirchert Christensen:

»Jeg tror, Aarhus-borgmesterens projekt har været én gang for alle at få lukket debatten om en ny Aarhus-lufthavn. For 15 år siden var det et snævert flertal i det daværende amtsråd, som skød lufthavnen ned. Jacob Bundsgaard fortrækker, at det er folk udefra, der afliver tanken. Så vil han ikke få skylden for at have forhindret en ny lufthavn.«